Die Van der Merwes het ’n ou pakkamer wat uit die 1800’s dateer, in ’n braaikamer omskep – nou is dit ’n verlengstuk van die leefruimte by hul huis, wat ook deels gastehuis is. Jacques boer met beeste en wild; dis daarom amper vanselfsprekend dat hulle weekliks braai. Maar die gesin gebruik die vertrek ook daagliks as ontspan- en kuierplek, en die swembad reg langsaan is heerlike afkoelplek vir die kinders in die somer. “En in die winter, wanneer die vuur brand, word dit so gou knus en warm hier dat ons nie eens die koue voel nie,” sê Mari-Louise.
Annie en Mike het ’n paar jaar gelede hul buitebraaiplek in ’n volwaardige braaikamer omskep. Deesdae is dit die plek waar hulle die week se stres kom ontlaai. Mike is ’n ywerige kunsvlieghengelaar en die vertrek dien ook as “hoofkwartier” wanneer die manne vlieë kom bind vir hul volgende hengeluitstappie. In die winter is dit waar Tara die skaaphond en George, ’n skaaphond-schnauzer-kruising, kom hitte soek.
Dis ’n aparte vertrek, wat dit moontlik maak om die deur toe te trek en van die skottelgoed te vergeet.
Gemaklike sitplek. Die ou Art Deco-stoele is met ’n kombinasie van lap en leer oorgetrek; die kussings se slope gaan wasmasjien toe as dit vuil word en glipsies op die leer word net afgevee.